Búast má við að fjöldi kórónuveirusmita muni tvöfaldast á tveimur til þremur dögum eftir að omíkron-afbrigði veirunnar verður ráðandi. Helmingur af þeim rúmlega 300 smitum sem greindust í gær voru af því afbrigði. Líftölfræðingur segir fjölgun smita í veldisvísisvexti.
Thor Aspelund prófessor í líftölfræði birti í morgun skýringarmynd á Facebook-síðu sinni, en þar er spáð hugsanlegri fjölgun kórónuveirusmita hér á landi. Nú er svokallaður tvöföldunartími, það er þeir dagar sem tekur fjölda smita að tvöfaldast 6,5, sem þýðir að smitfjöldinn tvöfaldast á tæpri viku. Thor spáir að þessi tími verði æ skemmri eftir því sem fleiri smit af omíkron afbrigðinu greinast.
Delta-afbrigði kórónuveirunnar er enn ráðandi hér á landi. Samkvæmt upplýsingum frá Íslenskri erfðagreiningu sem raðgreinir þau sýni sem greinast jákvæð, var helmingur þeirra 313 smita sem greindust í gær af omíkron afbrigðinu, daginn áður var hlutfall þess þriðjungur jákvæðra sýna. Þetta þýðir að omíkron er að sækja á.
Ef þetta gengur eftir þá erum við að fara úr 300 í 600 á innan við viku. Það er svolítið hratt.
Þetta er vanmat á omíkron. Þetta er ennþá blanda og tvöföldunartími omíkron, síðast þegar ég vissi, var tveir til þrír dagar. Hálf vika.
Thor segir að tvöföldunartíminn hafi styst mikið síðan um miðjan september:
Hvað liðu margir dagar frá því að við vorum að greina 50 smit á dag upp í 100? Það liðu þrjár vikur.
Helmingur þeirra kórónuveirusmita sem greindust í gær var af omíkron afbrigði veirunnar. Ljóst er að afbrigðið er að taka yfir að mati líftölfræðings sem spáir því að fjöldi smita muni senn tvöfaldast á tveimur til þremur dögum.